આ અબોલાને કારણે માનવ-માનવ વચ્ચેના સંબંધમાં અનેક ગૂંચો પેદા થાય છે. ગૂંચો આ અબોલાને લીધે વધતી જ જાય છે. એક નાનકડી ગાંઠ અબોલાને લીધે મોટી ને મોટી ગૂંચ કે મડાગાંઠ પણ બની જાય છે. માણસ ઇચ્છે તો પળવારમાં એનો ઉકેલ આવી જઈ શકે છે. પણ ના, હું નથી બોલતો! મારે તો અબોલા છે! હું શા માટે બોલું? એ કાંઈક બોલે તો પછી હું પણ બોલવા તૈયાર છું! પણ હું પહેલ નહીં જ કરું! પ્રશ્ન મારા સ્વમાનનો છે! પણ સ્વમાનની રક્ષા કરવાનો શું આ જ એકમાત્ર રસ્તો છે? એ બોલે તો મારાથી બોલાય પણ હું શરૂઆત ના કરું! બનવાજોગ છે કે એ મને નબળો-નમાલો ધારી લે!